

# JÕELÄHTME VALLAVALITSUS

Keskkonnaministeerium Teie: 01.07.2022 nr 13-6/22/1891-5

[keskkonnaministeerium@envir.ee](mailto:keskkonnaministeerium@envir.ee) Meie: 17.10.2022 nr 7-10/2871-5

Riigimetsa Majandamise Keskus

[harjumaa@rmk.ee](mailto:harjumaa@rmk.ee)

**Jõelähtme vallas Võerdla külas Viimsi metskond 255 (Põhjakarjäär) kasutamisest**

Jõelähtme Vallavolikogu on pöördunud 21.04.2022 kirjaga nr 7-10/2871 nii Keskkonnaministeeriumi, Keskkonnaameti kui ka Riigimetsa Majandamise Keskuse poole seoses Jõelähtme vallas Võerdla külas Viimsi metskond 255 (katastriüksuse tunnus 24501:001:0164, registriosa nr 9234650, riigi kinnisvarakood KV59687) kinnisasja (edaspidi ka Põhjakarjäär) kasutamise murekohtadega. Põhjakarjäär on Eesti Vabariigi omandis, mille valitseja on Keskkonnaministeerium ning volitatud asutus Riigimetsa Majandamise Keskus (edaspidi RMK).

Jõelähtme Vallavolikogu kirjale oleme vastuse saanud Keskkonnaametilt ning Keskkonnaministeeriumilt. RMK-lt ei ole seni vastust saanud, mis tõttu ei ole meile teada RMK seisukohad.

Keskkonnaministeerium on oma 01.07.2022 kirjas nr 13-6/22/1891-5 öelnud, et Keskkonnaamet on väljendatud seisukohta, et Põhjakarjääri on jätkuvalt võimalik rekreatsiooniks kasutada, kuni ei ole selle kohta vastupidiseid andmeid pädevatest keskkonnauuringute tulemustest. Keskkonnaamet on aga oma 03.06.2022 kirjas nr 6-2/22/9405-2 öelnud, et enne igasuguse tegevuse alustamist peab tegevuse elluviija ehk arendaja veenduma, et tema tegevus ei põhjustaks olulisi mõjusid ega ohtu keskkonnale ja inimestele ning arendaja (MTÜ Favor Motosport) oleks pidanud enne tegevuse alustamist veenduma, et tema tegevus ei mõju kahjulikult inimeste elule ja tervisele ning keskkonnale. Keskkonnaameti sõnul oleks pidanud ka RMK enne rendilepingu sõlmimist olema veendunud kavandatava tegevuse ohutuses. Samale järeldusele jõudis ka Advokaadibüroo Pohla & Hallmägi vandeadvokaat Martin Männik oma õiguslikus arvamuses (Jõelähtme Vallavolikogu 21.04.2022 kirja nr 7-10/2871 lisa). Keskkonna uuringuid aga seni läbi viidud ei ole.

Arvestades piirkonna ajalugu ning asjaolu, et Põhjakarjääri loetakse AS Maves 2012.aasta töös jääkreostusohuga alaks ning, et nii Jõelähtme vald kui ka Keskkonnaamet leiab, et enne motospordi tegevuse lubamist oleks pidanud nii arendaja kui ka RMK olema veendunud, et kavandatav tegevus on Põhjakarjääris ohutu, leiame, et RMK-l tuleks tellida pädev keskkonnauuring ning eksperthinnang, mis hindaks kas motospordi harrastamine on sealsetest keskkonnatingimustest tulenevalt ohutu keskkonnale ning inimeste elule ja tervisele.

Kuna senini ei ole piirkonnas motospordiraja kasutamist rendilepingus sätestatud tingimustel suudetud Viimsi metskond 255 kinnisasja valitsema volitatud asutuse poolt tagada, siis palume jätkuvalt RMK-l võtta kasutusele kõik meetmed, et nii Põhjakarjääri maarendilepinguga hõlmatud ala kasutajatel kui ka kõigile Põhjakarjääris avaliku kohana kasutuseks oleva ala võimalikel kasutajatel, sh matkajad ja jalgratturid, oleks tagatud Põhjakarjääri ohutu kasutamise võimalus. Keskkonnaamet on oma 03.06.2022 kirjas nr 6-2/22/9405-2 samuti öelnud, et kui motospordiraja pidaja ei suuda ohjata ebaseaduslikku tegevust, tuleks selline leping lõpetada ja siis peab maa-ala kasutamise osas korra tagama maaomanik ehk käesoleval juhul volitatud asutus RMK.

Kokkuvõtvalt, palume meid informeerida meetmetest, mida RMK kavatseb ebaseadusliku tegevuse ohjamiseks Põhjakarjääris kasutusele võtta. Palume meid teavitada, millal algatatakse vajalikud keskkonnauuringud ning ühtlasi palume meid kaasata uuringute lähteülesande koostamise protsessi.

Lugupidamisega

(allkirjastatud digitaalselt)

Andrus Umboja

vallavanem